বাংলার থেকে ইংরেজি শেখার ঝোঁক বাড়ছে নবপ্রজন্মের মধ্যে!

২১ ফেব্রুয়ারি, আন্তর্জাতিক মাতৃভাষা দিবসের (International Mother Language Day 2024) প্রাক্কালে প্রকাশ্যে এল চাঞ্চল্যকর এক রিপোর্ট। মার্কিন যুক্তরাষ্ট্রের ক্যালিফোর্নিয়ার একটি সংস্থার সাম্প্রতিক এক সমীক্ষা রিপোর্ট অনুযায়ী, গোটা বিশ্বে বাংলা বা অন্য যেকোনও স্থানীয় ভাষার তুলনায় ইংরেজির কদর অনেক বেশি। স্কুল পড়ুয়া হোক বা তরুণ-তরুণী, বিদেশ ভাষার মধ্যে সবচেয়ে বেশি ইংরেজির প্রাধান্য লক্ষ্য করা যাচ্ছে।

মার্কিন সংস্থাটির দাবি, স্কুল পড়ুয়া ও নবপ্রজন্মের মধ্যে ইংরেজি শেখার (English Learning) ঝোঁক বাড়ছে। মূলত ১৩ থেকে ১৭ বছর বয়সীদের মধ্যে ইংরেজি ভাষা রপ্ত করার প্রবণতা বাড়ছে। যাঁদের সেই সুযোগ নেই, তাঁদের ক্ষেত্রে এই বয়সের সীমারেখাটি ১৮ থেকে ২৫ বছর।

আরও পড়ুন: …আ মরি বাংলা ভাষা, বাঙালির চিরস্মরণীয় দিন ২১ ফেব্রুয়ারি

বিশেষজ্ঞদের দাবি, এর প্রধান কারণ হল সরকারি কাজকর্মে ইংরেজির বহুল ব্যবহার। পাশাপাশি উচ্চশিক্ষায় ইংরেজির আবশ্যিকতা। বিশেষজ্ঞরা জানাচ্ছেন, ইংরেজি শিক্ষার প্রয়োজন আছে কিন্তু সেটা মাতৃভাষা (Mother Tongue)-কে বাদ দিয়ে নয়। প্রত্যেকটি মাতৃভাষার প্রতি আমাদের আরও বেশি করে শ্রদ্ধাশীল হতে হবে বলে জানিয়েছে বিশেষজ্ঞমহল।